AaB har forlænget aftalen med den albanske U/21-landsholdsspiller Bardhec Bytyqi til 30. juni 2019. Bardhec Bytyqi er født og opvokset i Danmark sammen med sine albanske forældre, og sidste sommer avancerede 20-årige han sammen med fem holdkammerater til AaB’s Superligatrup efter  at have sikret AaB en bronzemedalje i U/19 Ligaen. - Bardhec har allerede udviklet sig meget, siden han blev rykket op som senior, og han er en spiller, vi tror på, understreger AaB’s sportsdirektør Allan Gaarde. - Vi er overbeviste om, at Bardhec kan fortsætte den opadgående kurve, og derfor er vi naturligvis tilfredse med, at vi er blevet enige om en forlængelse af kontrakten, siger Allan Gaarde om aftalen. Oprindeligt kom Bardhec Bytyqi til AaB allerede som otteårig fra samarbejdsklubben NUBI Fodbold (Nr. Uttrup & Bouet Idrætsforening). - Jeg er glad og stolt over at have fået forlænget min kontrakt med AaB. Det er det, jeg har arbejdet hårdt for at opnå, siden jeg kom op i Superligatruppen, fortæller Bardhec Bytyqi. - Der er stadig en masse at lære, og nu gælder det om at holde fokus, så jeg kan fortsætte min udvikling, siger Bardhec Bytyqi, der foreløbig opnået en enkelt officiel kamp for Hele Nordjyllands Hold.

Referat:
Bardhec Bytyqi skal også trække i AaB-trøjen de kommende to år.